Nuklearni reaktor
Nuklearni reaktor je postrojenje u kome se odvija kontrolisana nuklearna lančana reakcija. Nuklearni reaktori imaju mnogo primjena. Jedna od najvažnijih je, naravno, proizvodnja električne energije. Pored njih, postoje i reaktori za istraživanja. Njihova osnovna funkcija je: proizvodnja radioizotopa (u industrijske i medicinske svrhe), oslobađanje neutrona iz centra reaktora (za eksperimente), u cilju obrazovanja i podučavanja budućih nuklearnih fizičara. Trenutno, svi nuklearni reaktori svijeta su bazirani na fisionoj reakciji i smatraju se relativno bezbjednim proizvođačem električne energije, sa minimalnim kratkoročnim zagađenjem životne sredine. Među ekološkim krugovima, pak, postoji izvjesna zabrinutost vezana za nuklearni otpad. Podjela nuklearnih reaktora u elektranama je izvršena na osnovu goriva koje se koristi, moderatora, hlađenja itd. Podrazumijeva se da se u dole navedenim reaktorima odvija fisiona lančana reakcija, s obzirom na to da fuzioni reaktori još uvijek nisu dovoljno istraženo područje, a još manje komercijalizovano.